b'\n_START_ARTICLE_\nDaihatsu\n_START_SECTION_\nDaihatsu Suomessa\n_START_PARAGRAPH_\nDaihatsu-autoja tuotiin Suomeen 1960- ja 1970-lukujen vaihteessa ja uudelleen 1980- ja 1990-luvuilla. Merkki ei koskaan tullut yleiseksi ja japanilaisista automerkeist\xc3\xa4 se oli Suomessa koko ajan pienin._NEWLINE_Ensimm\xc3\xa4inen Daihatsun maahantuoja Suomessa oli helsinkil\xc3\xa4inen Uotila Oy, joka oli tuonut maahan muutaman italialaisen Lancia-auton 1960-luvun alkupuolella. Yhti\xc3\xb6 toi Daihatsu 1000 -henkil\xc3\xb6autoja kev\xc3\xa4\xc3\xa4st\xc3\xa4 1968 l\xc3\xa4htien, mutta ne eiv\xc3\xa4t saaneet mainittavaa vastakaikua suomalaisten autonostajien keskuudessa. Vuoteen 1971 menness\xc3\xa4 rekister\xc3\xb6itiin vain vajaat 40 Daihatsu-henkil\xc3\xb6autoa ja merkin ensimm\xc3\xa4inen yritys Suomen automarkkinoilla p\xc3\xa4\xc3\xa4ttyi siihen._NEWLINE_Ranskalaisia Peugeot-autoja edustanut Oy Maan Auto Ab aloitti Daihatsun maahantuonnin uudelleen 1980-luvun alussa vuonna 1977 esitellyll\xc3\xa4 Charade-mallilla. Vuonna 1983 maahantuojaksi vaihtui puolalaisia FSO-autoja tuonut Polmot Oy, jonka nimi muuttui hieman my\xc3\xb6hemmin Maanteho Oy:ksi. Suomessa myytiin henkil\xc3\xb6automalleja Charade, Charmant ja Applause, Feroza- ja Rocky -maastoautoja sek\xc3\xa4 pient\xc3\xa4 850-pakettiautoa. Vuoden 1988 lopussa Suomessa oli rekisteriss\xc3\xa4 5\xc2\xa0015 Daihatsu-henkil\xc3\xb6autoa ja se oli tilaston 25. sijalla. Vuoden 1990 aikana Suomessa rekister\xc3\xb6itiin 614 Daihatsu-henkil\xc3\xb6autoa ja tuolloin merkki oli rekister\xc3\xb6intitilaston 24. sijalla. Vuoden 1991 alussa Daihatsun maahantuonti siirtyi Saabia edustaneelle Oy Scan-Auto Ab:lle. Daihatsun maahantuonti p\xc3\xa4\xc3\xa4ttyi uusien autojen myynnin romahtaessa lamakauden seurauksena vuonna 1993. Nykyisin Daihatsu-autoja ei tuoda yht\xc3\xa4\xc3\xa4n Eurooppaan._NEWLINE_Suomessa oli Daihatsu-autoja viel\xc3\xa4 vuoden 1999 lopussa rekisteriss\xc3\xa4 6\xc2\xa0135 autoa, joista yli puolet (3\xc2\xa0585\xc2\xa0kpl) oli Charade-mallia. Huhtikuussa 2010 Daihatsuja oli rekisteriss\xc3\xa4 en\xc3\xa4\xc3\xa4 1\xc2\xa0865\xc2\xa0kpl.'